בית הכנסת הכוראלי (מריופול)

בית הכנסת הכוראלי (החזני; באנגלית: Choral Synagogue (Mariupol); באוקראינית: Хоральная синагога) היה בית כנסת יהודי אורתודוקסי ברחוב גאורגייבסקיה 18 בעיר מריופול, אוקראינה. הוא נוסד בשנת 1882 בביתו של הסוחר אנטון צ'באננקו. נכון למרץ 2024 חלקים מהמבנה עדיין עמדו על תילם, אולם הוא לא שימש עוד כבית תפילה.

 היסטוריה 
האזכור הראשון ליישוב היהודי במריופול מתוארך לשנת 1820.

 בית הכנסת הכוראלי, ברחוב גאורגייבסקיה 
בית הכנסת הכוראלי שברחוב גאורגייבסקה 18 (באוקראינית: вулиця Георгіївська) היה בית הכנסת השני במריופול, שהוקם בביתו של הסוחר אנטון צ'באננקו בשנת 1882. הוא נחשב לבית התפילה היהודי השני בתולדות העיר.

אחד מיוזמי פתיחת בית הכנסת היה יוסיף י. אוורבך (אוֹאֶרבך), אביו של המלומד מיכאיל יוסיפוביץ' אוורבך (ברוסית: Михаи́л Ио́сифович Аверба́х), שהיה אחד מהמייסדים ומנהלו הראשון של המכון המרכזי לאופתלמולוגיה (רפואת עיניים) על שם הלמהולץ.

מקורות אחדים טוענים כי בית הכנסת נהרס במהלך הכיבוש הנאצי של מריופול במלחמת העולם השנייה.

מקורות אחרים מציינים כי עם עליית הבולשביקים בתחילת המאה ה־20, המבנה של בית הכנסת הוסב לאולם ספורט, והיה בשימוש עד פרוץ מלחמת העולם השנייה. המבנה לא נפגע בפועל במהלך הלחימה הפעילה. קיימת גרסה לפיה הגרמנים הפכו את המבנה לבית חולים, וכשהם נסוגו ניסו להצית את המבנה.

אחד מספרי־התורה שרד את האירועים שפקדו את בית הכנסת והועבר לאחסון במוזיאון ההיסטוריה המקומית הסמוך במריופול.

לאחר מלחמת העולם השנייה, המבנה עבר לבעלים ושימושים שונים. בשנת 1944 שכן בו סניף של המכון הממשלתי לתכנון מפעלי מתכת Gipromez, בשנות ה-70 שימש בית ספר לרפואה, ולאחר מכן מוסדות חינוך אחרים. עד שנת 1995 נחשב המבנה לרכוש ציבורי. מאז 2016 קרקע בית הכנסת הושבה לבעלות הקהילה היהודית במריופול, אולם המבנה עצמו המשיך להיות בבעלות פרטית.

בשנות ה-90 קרס הגג תחת עומס שלג כבד. בתחילת המאה ה-21 נותרו מן המבנה רק החזית והיסודות.

בשנת 2021 נערכה בשרידי בית הכנסת תערוכה לציון 80 שנה לשואת יהודי אוקראינה, ביוזמת העירייה וראש העיר ודים בויצ'נקו.

בתחילת פברואר 2022 הודיע אגף הפיתוח התרבותי והאזרחי של מועצת העיר מריופול כי ייתכן שבית הכנסת הכוראלי ייכלל בפנקס המונומנטים הנייחים של אוקראינה. בנוסף, לשכת ראש העיר הגישה בקשה לשיקום בית הכנסת במסגרת תוכניתו של נשיא אוקראינה וולודימיר זלנסקי שנקראה "השיקום הגדול". עוד נמסר כי משרד התרבות של אוקראינה שקל לכלול את המבנה במרשם בתי הכנסת. תוכניות הרשויות האוקראיניות לא הושלמו עד לכיבוש העיר מריופול בידי רוסיה במרץ 2022.

 אדריכלות 
בית הכנסת הכוראלי נבנה בסגנון נאו-קלאסי, ובעיקר מלבנים. הקומה הראשונה הוגבהה מעל פני הקרקע, והמבנה כלל קשתות גבוהות, כרכובים חיצוניים ופנימיים, גמלון משולש דקורטיבי עם בסיסים. בפנים היה אולם עמודים ובית מדרש ללימוד תורה ועברית, ספסלים למתפללים, במה לקריאה בתורה ועזרת נשים.

בסוף שנות ה-1880 נבנתה כיפה על גג המבנה, שהבדילה אותו מהבניינים שמסביבו.

 בתי כנסת נוספים במריופול 
משנת 1820 ועד ראשית המאה ה-20 נפתחו בעיר ארבעה בתי כנסת ובתי תפילה נוספים.

על פי הספר "מריופול וסביבתה" (1892), בית הכנסת הראשון במריופול נבנה בשנת 1864 ברחוב חרלמפייבסקה (באוקראינית: вулиця Харлампіївська) ביוזמת האומן אברם פריימן. זה היה אחד ממבני הדת העתיקים ביותר במריופול. נכון לשנות ה-20 של המאה ה-21 שרדו מהמבנה רק חלק מהיסודות ושער קשת אחד.

בית הכנסת השלישי נבנה ברחוב איטלייסקה (אוקראינית: італійська вулиця) זמן מה לאחר הקמת בית הכנסת הכוראלי, אך ידוע עליו מעט מאוד.

בית הכנסת הרביעי נבנה ברחוב מיקולאיבסקה 28 זמן מה לאחר הקמת בית הכנסת הכוראלי.

 גלריה 

 ראו גם 
 בית הכנסת הכוראלי של צ'רנוביץ
 בית הכנסת של ברודסקי
 הקהילה היהודית במריופול

 קישורים חיצוניים 

 Postcard of the Choral Synagogue

 Mariupol Jewish community of Mariupol
 Mariupol Future

 הערות שוליים 

קטגוריה:אוקראינה: בתי כנסת
קטגוריה:מריופול
קטגוריה:בתי כנסת שנחרבו